Broj: 711-I-51-P-28-21/23-09-23

Zagreb, 16. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Kristine Ikić Baniček, gradonačelnice Grada Siska**,na 197. sjednici, održanoj 16. prosinca 2022., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Kristine Ikić Baniček, gradonačelnice Grada Siska, zbog moguće povrede članka 7. točke c) ZSSI-a, u vezi okolnosti financiranja iz Proračuna Grada Siska izrade i postavljanja plakata na području Grada Siska u siječnju 2021. u svrhu promidžbe dužnosnice i o kojima je dužnosnica davala proturječne izjave i očitovanja.**
2. **Poziva se dužnosnica Kristina Ikić Baniček da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je na temelju napisa objavljenih u medijima, i to na portalu DNEVNIK.hr dana 23. siječnja 2021. pod naslovom: „Ikić Baniček otkrila koliko je novca potrošeno na plakate. Dumbović: „Nakon što se obnovi grad možeš staviti sliku…“ i u drugim medijima, otvorilo predmet u odnosu na dužnosnicu Kristinu Ikić Baniček pod brojem P-28/21.

U objavljenim člancima u bitnom se ukazuje na okolnost da je Grad Sisak financirao plakate na kojima je fotografija gradonačelnice Grada Siska, Kristine Ikić Baniček, i sljedeći tekst: „Uspjeli smo! Siščani će imati pravo na 100% državne obnove – Sisak je 100% Hrvatska“.

Utvrđuje se da je člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano da će se postupci započeti prije stupanja na snagu toga Zakona dovršiti prema odredbama ZSSI-a. Navedeni Zakon stupio je na snagu 25. prosinca 2021. S obzirom da je spis P-28/21 formiran prije stupanja ZSSI/21-a na snagu, isti će biti dovršen sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji vodi Povjerenstvo, utvrđeno je da je Kristina Ikić Baniček obnašateljica dužnosti gradonačelnice Grada Siska u mandatima 2013. – 2017. te 2017. – 2021. kao i da trenutno obnaša navedenu dužnost s početkom mandata 8. lipnja 2021. Slijedom navedenog, povodom obnašanja navedene dužnosti, Kristina Ikić Baniček obvezna je postupati sukladno odredbama ZSSI-a.

Dopisom broj: 711-I-517-P-28/21-02-11 od 23. ožujka 2021. Povjerenstvo je od Grada Siska zatražilo očitovanje je li Grad Sisak financirao plakate na kojima je uz sliku gradonačelnice Grada Siska natpis „Uspjeli smo! Siščani će imati pravo na 100% državne obnove – Sisak je 100% Hrvatska“, tko je, kada i na temelju čega donio odluku o sadržaju te odluku o financiranju predmetnih plakata te koliki je iznos plaćen za navedene plakate i je li i na koji način provođen postupak javne (bagatelne) nabave. Istim je dopisom zatražena i dostava sve relevantne dokumentacije.

Kako na navedeno traženje Grad Sisak nije odgovorio, Povjerenstvo je dopisom broj: 711-I-1301-P-28/21-03-11 od 13. kolovoza 2021. Gradu Sisku uputio požurnicu za dostavom traženog očitovanja u odnosu na istaknute okolnosti.

Gradonačelnica Grada Siska Kristina Ikić Baniček na spomenuto je traženje dostavila odgovor od 1. rujna 2021., KLASA: 041-04/21-01/1, URBROJ: 2176/05-01-21-3, u kojem navodi da Grad Sisak nije u posjedu dokumentacije koju Povjerenstvo traži uz napomenu da se svi relevantni podaci o javnoj nabavi, sukladno Zakonu o javnoj nabavi za koji Povjerenstvo nije nadležno, nalaze objavljeni na službenim stranicama Grada Siska gdje su dostupni i Povjerenstvu. Također se napominje da niti dobavljač usluge tiska, niti najma reklamnih površina Grada Siska nisu bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika sukladno ZSSI te da dužnosnici Grada Siska nemaju poslovne udjele ili člana obitelji koji u bilo kojem poslovnom subjektu ima 0,5% udjela, odnosno vlasništva (kapitala trgovačkog društva) sukladno člancima 17. i 18. ZSSI-a.

Nastavno na navedeni odgovor, Povjerenstvo je dopisom broj: 711-I-1627-P-28/21-05-11 od 5. listopada 2021. pozvalo Grad Sisak na dodatno očitovanje tko je podmirio troškove plakata na kojima je uz sliku gradonačelnice Grada Siska natpis „Uspjeli smo! Siščani će imati pravo na 100% državne obnove – Sisak je 100% Hrvatska“.

Na spomenuto traženje gradonačelnica Grada Siska Kristina Ikić Baniček dostavila je odgovor od 26. listopada 2021., KLASA: 041-04/21-01/1, URBROJ: 2176/05-01-21-5, u kojem navodi da Grad Sisak nije platio plakate, no i da isto, iako uredno i odgovorno plaća sve svoje troškove za informiranje i promidžbu, ne spada u ingerenciju Povjerenstva.

Povjerenstvo je nadalje dopisom broj: 711-I-1838-P-28-21/22-07-23 od 20. rujna 2022. ukazalo Gradu Sisku da je u konkretnom slučaju spis formiran nastavno na medijske napise iz siječnja 2021. objavljene u elektroničkim publikacijama u kojima se, pored ostalog, navodi da je gradonačelnica Grada Siska Kristina Ikić Baniček za Dnevnik Nove TV vezano uz predmetne plakate istaknula da je trošak iznosio nešto manje od 20 tisuća kuna što je platio Grad Sisak, tj. porezni obveznici, slijedom čega je Povjerenstvo pozvalo Grad Sisak očitovati se na proturječne tvrdnje vezano uz izvor financiranja troškova spomenutih plakata.

Na spomenuto traženje gradonačelnica Grada Siska Kristina Ikić Baniček dostavila je odgovor od 18. listopada 2022., KLASA: 041-04/21-01/1, URBROJ: 2176/05-01-22-7, u kojem navodi da je na sva pitanja odgovoreno dopisom od 26. listopada 2021., KLASA: 041-04/21-01/1, URBROJ: 2176/05-01-21-5.

Povjerenstvo je uvidom u sadržaj spornih plakata, čije su fotografije objavljene uz ranije spomenute medijske napise, utvrdilo da se na istima nalazi fotografija dužnosnice uz tekst u kojem se istoj pripisuje zasluga za osiguravanje financiranja obnove u 100%-tnom iznosu za građane Grada Siska.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istoga članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istoga članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 6. stavkom 4. ZSSI-a propisano je da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Člankom 7. ZSSI-a propisana su zabranjena djelovanja dužnosnika te je točkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 39. stavkom 5. ZSSI-a propisano je da Povjerenstvo ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj dužna bez odgode, na njegov zahtjev, dostaviti zatražene obavijesti i dokaze.

Povjerenstvo nije ispitivalo je li poslovni subjekt koji je pružio usluge vezane na predmetne plakate na neki način povezan s dužnosnicom, budući da sama okolnost financiranja izrade i postavljanja plakata na području Grada Siska u siječnju 2021. u svrhu promidžbe dužnosnice iz sredstava Proračuna Grada Siska upućuje na moguće postupanje protivno odredbama ZSSI-a. Također, u istupima dužnosnice u medijima u siječnju 2021. ista je vezano uz predmetne plakate navela da je trošak plakata iznosio nešto manje od 20 tisuća kuna, a što je platio Grad Sisak. S druge strane, na traženje Povjerenstva dužnosnica je dopisom od 1. rujna 2021. odgovorila da Grad Sisak nije u posjedu dokumentacije koju Povjerenstvo traži, bez izričitog očitovanja je li Grad Sisak financirao plakate, da bi na ponovno traženje Povjerenstva u dopisu od 26. listopada 2021. dužnosnica navela da Grad Sisak plakate nije financirao.

Nadalje, iz navoda dužnosnice iznesene u medijima proizlazi da je trošak istih plakata podmiren iz proračuna Grada Siska, a dužnosnica na traženje Povjerenstva raniju tvrdnju mijenja navodeći da Grad Sisak nije platio plakate, pri čemu ni na koji način ne pojašnjava niti pobija svoje ranije javne izjave da je Grad Sisak platio trošak vezan za ove plakate, slijedom čega niti Povjerenstvo ne smatra odgovor dužnosnice vjerodostojnim.

Iz svega utvrđenog Povjerenstvo zaključuje da se u opisanom slučaju radi o mogućoj povredi članka 7. točke c) ZSSI-a koja proizlazi iz okolnosti financiranja iz Proračuna Grada Siska izrade i postavljanja plakata na području Grada Siska u siječnju 2021. u svrhu promidžbe dužnosnice i o kojima je dužnosnica davala proturječne izjave i očitovanja. U odnosu na navedene okolnosti Povjerenstvo će u daljnjem tijeku postupka pribaviti relevantne podatke.

Sukladno odredbi članka 39. stavka 3. ZSSI-a, poziva se dužnosnica Kristina Ikić Baniček da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

Slijedom navedenog, Povjerenstvo je donijelo odluku kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Kristina Ikić Baniček, osobnom dostavom
2. Objava na internetskoj stranici Povjerenstva
3. Pismohrana